钦定古今图书集成/方舆汇编/职方典/第1385卷 > 《东安县志》
## 钦定古今图书集成/方舆汇编/职方典/第1385卷 > 《东安县志》

西山　在县西南，距县一百馀里。地方广阔，分为上下二山，直通高雷，枕近阳春，层峦叠嶂，径路崎岖。峒落之民，守隘御寇，逐虎搏禽，专事弓弩药箭。内有铜窝铁顶十二。鸡头峰顶上，居民缘藤而登。中有青水庵，半山之巅，泉源涌出不竭，水甚炎热，可以烹鸡。且涧溪潆绕，庵僧以竹引泉至锅。其山虽距县百里，寔为县之襟带。明末年间，绿林啸聚，奸歹藏匿。

皇清顺治十七年，大师征剿，目今底定，咸歌乐土。